En 82-årig mand fra Hobro-området blev lørdag aften franarret sin pung, da han kom gående på Rørholmsgdade i Hobro. Her blev han mødt af en mand, angiveligt i 30'erne, som ville vise ham en form for tryllekunst. Men det var altså ikke et uskyldigt trylletrick, der var tale om. Tricket endte nemlig med, at den 82-årige fik stjålet sin pung, der indeholdt et mindre kontantbeløb. - I forbindelse med tryllekunsten omfavnede gerningsmanden den forurettede, og efterfølgende var pungen forsvundet fra baglommen, fortæller Anders Nielsen, vagthavende ved Himmerlands Politi. Gerningsmanden satte sig herefter ind i en mørk bil, muligvis en KIA Rio, og kørte fra stedet i høj fart, fortæller Anders Nielsen. Han oplyser, at tyveriet fandt sted mellem klokken 17 og 19 lørdag aften. Hvis man har set eller hørt noget, der kan føre politiet nærmere en gerningsmand, opfordres man til at kontakte politiet, fortæller vagthavende.

Opsummering:
En ældre mand fik stjålet sin pung på åben gade, da en fremmed ville vise ham en "tryllekunst".